REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/464-21

7. decembar 2021. godine

B e o g r a d

ZAPISNIK

28. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU,ODRŽANE

15. NOVEMBRA I 6. DECEMBRA 2021. GODINE

Sednica je počela 15. novembra 2021. godine u 11 časova i 8 minuta.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Aleksandra Tomić, Dragomir Karić, Nenad Krstić, Vesna Stambolić, Snežana Petrović, Nataša Ljubišić, Zoran Tomić, Ana Beloica, Vojislav Vujić i Ilija Životić.

Sednici su prisustvovali zamenici odsutnih članova Odbora: Branimir Jovanović (zamenik člana Odbora Jasmine Karanac), Adrijana Pupovac (zamenik člana Odbora Olivere Nedeljković) i Dubravka Kralj (zamenik člana Odbora Uglješe Markovića).

Sednici nisu prisustvovali članovi Odbora: Tihomir Petković, Ivana Popović i Snežana Paunović, niti njihovi zamenici.

Na sednicu su pozvani svi učesnici javnog konkursa za izbor člana Saveta Komisije za zaštitu konkurencije: dr Nebojša Jeremić, Irena Krstić, Mirjana Vukašinović-Mišković, dr Miloje Obradović, Čedomir Radojičić i dr Bratislav Stanković i kandidati za člana Komisije Vlade za sprovođenje konkursa za izbor direktora: Irena Bulatović, koju je predložila PG „Aleksandar Vučić-za našu decu“ i Rahim Salihi, kandidat koga je predložila PG „UD SDA Sandžaka“.

Predsednik Odbora je obavestio da učesnice javnog konkursa za izbor člana Saveta Komisije za zaštitu konkurencije Mirjana Mišković-Vukašinović i Irena Krstić iz zdravstvenih razloga nisu u mogućnosti da prisustvuju sednici Odbora. Kandidat PG „UD SDA Sandžaka“ za člana Vladine Komisije za izbor direktora, Rahim Salihi se nije odazvao pozivu da prisustvuje sednici i nije obavestio Odbor o razlozima odsustva.

Predsednik Odbora, je predložio da se Lista kandidata za izbor člana Saveta Komisije za zaštitu konkurencije utvrdi nakon razgovor sa opravdano odsustnim kandidatima za člana Saveta Komisije za zaštitu konkurencije Mirjanom Mitrović-Vukašinović i Irenom Krstić i predložio izmenu redosleda tačaka Dnevnog reda.

Odbor je jednoglasno prihvatio predlog predsednika da se promeni redosled razmatranja tačaka predloženog dnevnog reda tako da prva i druga tačka budu peta i šesta.

Na predlog predsednika, Odbor je jednoglasno utvrdio sledeći

D n e v n i r e d

1. Razgovor sa kandidatima za člana Komisije Vlade za sprovođenje konkursa za izbor direktora (10 broj 02-1902/21);

2. Imenovanje člana Komisije Vlade za sprovođenje konkursa za izbor direktora;

3. Donošenje odluke o organizovanju javnog slušanja;

4. Određivanje članova delegacije za učešće na Parlamentarnom plenumu Energetske zajednice;

5. Razgovor sa učesnicima Javnog konkursa za izbor člana Saveta Komisije za zaštitu konkurencije (broj 02-1763/21);

6. Utvrđivanje Liste kandidata za člana Saveta Komisije za zaštitu konkurencije.

Pre prelaska na rad prema utvrđenom dnevnom redu, Odbor je jednoglasno usvojio zapisnike 26. i 27. sednice Odbora.

Prva tačka dnevnog reda - **Razgovor sa kandidatima za člana Komisije Vlade za sprovođenje konkursa za izbor direktora.**

U uvodnim napomenama, predsednik Odbora je podsetio da Komisija Vlade za sprovođenje konkursa za izbor direktora sprovodi javne konkurse za izbor direktora javnih preduzeća. Prema odredbama člana 32. Zakona o javnim preduzećima, Komisija ima pet članova od kojih jednog člana Komisije imenuje Odbor, na period od tri godine. Vlada imenuje predsednika i dva člana Komisije, a petog člana Komisije Vlada imenuje za svako pojedinačno imenovanje direktora. Na dopis upućen poslaničkim grupama u Narodnoj skupštini s molbom da do 5. novembra Odboru dostave predloge kandidata za člana Komisije, predloge su dostavile Poslanička grupa „Aleksandar Vučić – za našu decu“ i Poslanička grupa UD SDA Sandžaka. Poslanička grupa „Aleksandar Vučić – za našu decu“ dostavila predlog da Irena Bulatović bude kandidat za člana Komisije koga imenuje Odbor nadležan za poslove privrede dvotrećinskom većinom, a Poslanička grupa „UD SDA Sandžaka“ je predložila Rahima Salihija.

**Irena Bulatovi**ć je diplomirani pravnik sa položenim pravosudnim ispitom. Zaposlena je u Ministarstvu privrede na mestu šefa Odseka za pravne poslove i korporativno upravljanje javnih preduzeća. Ima višegodišnje iskustvo iz oblasti javnih preduzeća, posebno iz oblasti poznavanja zakonskih, podzakonskih propisa i strategija. Radi na projektima vezanim za unapređenje nivoa korporativnog upravljanja u javnim preduzećima. Prvi projekat je obuhvata 15 javnih preduzeća i sprovodi se u saradnji sa Ekonomskim fakultetom. Drugi projekat je je realizovan u saradnji sa Svetskom bankom i obuhvata 25 javnih preduzeća. Treći projekat je vezan za izradu Strategije državnog vlasništva i upravljanja u javnim preduzećima.

Nije bilo diskusije i pitanja za kandidata.

Druga tačka dnevnog reda - **Imenovanje člana Komisije Vlade za sprovođenje konkursa za izbor direktora**

Predsednik Odbora je podsetio da Odbor Narodne skupštine nadležan za poslove privrede o imenovanju člana Komisije odlučuje dvotrećinskom većinom prisutnih članova odbora (član 32. stav 3. Zakona). Pored toga, shodno članu 8. stav 4. Zakona o Narodnoj skupštini, akt radnog tela Narodne skupštine objavljuje se u „Službenom glasniku Republike Srbije“, u skladu sa Poslovnikom.

Odbor je jednoglasno izabrao Irenu Bulatović za člana Komisije Vlade za sprovođenje konkursa za izbor direktora. „Za“ Rahima Salihija nije glasao ni jedan član Odbora.

Odbor je jednoglasno prihvatio predlog predsednika da se Odluka o imenovanju Irene Bulatović za člana Komisije Vlade za sprovođenje konkursa za izbor direktora objavi u „Službenom glasniku Republike Srbije“.

„Na osnovu člana 32. stav 3. Zakona o javnim preduzećima („Službeni glasnik RS“, br. 15/16 i 88/19) i člana 8. stav 4. Zakona o Narodnoj skupštini (“Službeni glasnik RS”, broj 9/10),

Odbor za privredu, regionalni razvoj, trgovinu, turizam i energetiku Narodne skupštine, na sednici održanoj 15. novembra 2021. godine, doneo je

O D L U K U

O IMENOVANjU ČLANA KOMISIJE VLADE

ZA SPROVOĐENjE KONKURSA ZA IZBOR DIREKTORA

1. Za člana Komisije Vlade za sprovođenje konkursa za izbor direktora imenuje se Irena Bulatović, dipl. pravnik, na period od tri godine.

2. Ovu odluku objaviti u „Službenom glasniku Republike Srbije“.

10 broj 02-1902/21

U Beogradu, 15. novembra 2021. godine

Odbor za privredu, regionalni razvoj, trgovinu, turizam i energetiku

Narodne skupštine Republike Srbije

PREDSEDNIK

Veroljub Arsić“

Treća tačka dnevnog reda - **Donošenje odluke o organizovanju javnog slušanja**

Predsednik Odbora je istakao da je upravo završena javna rasprava o Nacrtu Strategije trgovine Republike Srbije do 2025. godine. Strategija trgovine Srbije je jedan od ključnih strateških dokumenata koji su neophodni za pravilan razvoj privrede Srbije. Od izrade prethodne strategije je prošlo skoro šest godina. U međuvremenu su se desile brojne promene koje iziskuju adekvatnu reakciju kreatora strateškog razvoja trgovine u Srbiji. Pozitivno je što je trgovina nastavila ubrzano da se razvija, a naročito segment maloprodaje. Trgovina je danas razvijenija nego pre šest godina, ali daleko od toga da naša trgovina nema problema. Prisutna je konkurencija između inostranih i domaćih trgovaca na pojedinim segmentima našeg tržišta. Međutim, i dalje su otvorena jako značajna pitanja u vezi sa trgovinom Srbije. Mnoga od njih su nasleđena, a neka su došla sa razvojem. Strategija trgovine treba da se tretira kao važan aspekt ekonomske modernizacije i razvoja. Privredna modernizacija zahteva proces promena i u proizvodnji i u potrošnji. Sektor trgovine je most između ove dve donekle različite grupe promena i kao takav ima jedinstvenu ulogu u pospešivanju procesa modernizacije.

Predsednik je predložio da Odbor, na osnovu člana 84. Poslovnika Narodne skupštine, donese odluku da organizuje Javno slušanje na temu „Predstavljanje Nacrta strategije trgovine Republike Srbije do 2025. godine“. Na javno slušanje treba pozvati sve članove i zamenike članova Odbora za privredu, regionalni razvoj, trgovinu, turizam i energetiku, predsednike poslaničkih grupa u Narodnoj skupštini, predsednike Odbora u Narodnoj skupštini, predstavnike Vlade i nadležnog ministarstava, predstavnike Privredne komore Srbije, kao i druge institucije i organizacije u Srbiji, predstavnike stručne javnosti i organizacije.

Odbor je jednoglasno (14 „za“) prihvatio predlog predsednika o održavanju Javnog slušanja na temu „Predstavljanje Nacrta strategije trgovine Republike Srbije do 2025. godine“.

Četvrta tačka dnevnog reda - **Određivanje članova delegacije za učešće na Parlamentarnom plenumu Energetske zajednice**

Predsednik jeobavestio članove Odbora da je potrebno odrediti dva člana za učešće na sastanku Parlamentarnog plenuma Energetske zajednice, koji će se održati u utorak, 23. novembra 2021. godine. Podsetio je da Republika Srbija ove godine predsedava Energetskom zajednicom i da kao predsednik Odbora predsedava sastankom, a da su dr Aleksandra Tomić i Snežana Petrović bile članovi ovog tela.

Dr Aleksandra Tomić je obavestila Odbor da nije u mogućnosti da ove godine učestvuje na sastanku Parlamentarnog plenuma Energetske zajednice zbog zakazanih obaveza koje ima kao predsednik Odbora za finansije, republički budžet i kontrolu trošenja javnih sredstava i predložila da na sastanku učestvuje Snežana Petrović. Za učešće na sastanku prijavio se i narodni poslanik Zoran Tomić, član Odbora.

Odbor je jednoglasno prihvatio predlog da Narodnu skupštinu, pored predsednika Odbora, na sastanku Parlamentarnog plenuma Energetske zajednice predstavljaju članovi Odbora Snežana Petrović i Zoran Tomić.

Peta tačka dnevnog reda - **Razgovor sa učesnicima Javnog konkursa za izbor člana Saveta Komisije za zaštitu konkurencije**

Predsednik Odboraje podsetio da je, na osnovu člana 23. stav 7. Zakona o zaštiti konkurencije („Službeni glasnik RS“, br 51/09 i 95/13), predsednik Narodne skupštine Republike Srbije, oglasio javni konkurs za izbor člana Saveta Komisije za zaštitu konkurencije („Službeni glasnik RS“, broj 96/21 od 8. oktobra 2021. godine, veb sajt Narodne skupštine i dnevni list „Politika“ od 9. oktobra 2021. godine.

Na javni konkurs je prispelo šest prijava. Svi učesnici oglašenog javnog konkursa za izbor člana Saveta Komisije za zaštitu konkurencije su blagovremeno podneli potpunu dokumentaciju i ispunjavaju kriterijume i uslove iz Zakona o zaštiti konkurencije i oglašenog javnog konkursa.

Na osnovu člana 203. Poslovnika Narodne skupštine, svi učesnici javnog konkursa za izbor člana Saveta Komisije za zaštitu konkurencije potvrdili su učešće na razgovoru. Pre početka sednice, učesnice javnog konkursa Mirjana Mišković Vukašinović i Irena Krstić obavestile su da su zbog bolesti sprečene da učestvuju na razgovoru. Pozivu na razgovor odazvali su se: Jeremić dr Nebojša, Obradović dr Miloje, Radojčić Čedomir i Stanković dr Bratislav.

**Dr Nebojša Jeremić** je u uvodnom predstavljanju izneo da je zaposlen u „Telekom Srbija“ ad Beograd. Karijeru je gradio u korporativnim finansijama, a od 2013. godine radi kao ovlašćeni interni revizor i rukovodi raznim timovima koji revidiraju oblast korporativnih procesa. Tokom karijere u „Telekom Srbija“ magistrirao je i doktorirao. Aktivno se bavio različitim oblastima uporedno pravne analize zakonodavstva, a pre svega u delokrugu poreza i finasija. Kroz operativni rad aktivno se susretao sa različitim aspektima konkurencije. „Telekom Srbija“ je obveznik brojnih propisa. Komisija za zaštitu konkurencije je najaktivnije sarađivala sa „Telekom Srbija“ kada je kompanija akvizirala veliki broj kablovskih operatora. Kroz svoj svakodnevni rad prepoznao se i zainteresovan je za poziciju člana Saveta KZK i veruje da može svojim iskustvom da doprinese radu Saveta.

Članovi Odbora su postavili sledeća pitanja: da li ima svoju konsalting kompaniju; i šta ga je motivisalo da konkuriše za ovu poziciju, jer je prema navodima iz biografije više usmeren na oblast finansija? Na prvo pitanje Nebojša Jeremić je odgovorio da nema svoju konsalting kompaniju i da je u širem predsedništvu Udruženja internih revizora. Kao član Etičkog odbora, kao i svi revizori, mora da poštuje četiri principa: kompetencija, integritet, objektivnost i poverljivost. I iz tog razloga ne bi smeo da drugim pravnim licima pruža pravne usluge. U odgovoru na drugo pitanje naveo je da ono što je prepoznao kao srodno između interne revizije i Komisije je nepopularan status koji imaju kao regulatori. U predstavljanju se kratko osvrnuo da se susretao sa konkurencijom, i istakao da rad u korporativnim procesima daje jednu širinu. Uvek ima prostora za neku vrstu optimizacije. Uveren je da svojim radom može da doprinese Komisiji, jer je radom u multinacionalnoj kompaniji stekao iskustva koja može da prenese i da sugeriše kako se neke oblasti iz finansijskog upravljanja i kontrole mogu unaprediti. Smatra da mu znanje i iskustvo koje je stekao daju mogućnost da, uz kratak period adaptacije, može da doprinese radu Saveta Komisije. Istakao je da je važan motiv za prijavljivanje na konkurs to što funkcija u Komisiji zamrzava radni status u „Telekom Srbija“, koji je izuzetan poslodavac.

**Dr Miloje Obradović** je naveo da je bio načelnik u Ministarstvu prosvete, zamenik direktora Službenog glasnika, pomoćnik gradskog sekretara, predsednik Komisije za zaštitu konkurencije, državni sekretar u Ministarstvu građevinarstva, infrastrukturie i prostornog planiranja, državni sekretar u Ministarstvu energetike, vanredni profesor i sudski veštak. Naveo je gde vidi mogućnost za unapređenje rada Komisije. Komisija je dobra institucija koja ima administrtivni i institucionalni kapacitet. Ono što treba unaprediti, a to je i primedba Evropske komisije, je da treba da se donese novi Zakon o zaštiti konkurencije, sa ciljem daljeg usklađivanja sa pravnim tekovinama EU. Mišljenja je da je 2018. godine trebalo početi sa izmenom Zakona o zaštiti konkurencije. Nacrt zakona je bio skoro pripremljen i na njemu je radila velika radna grupa u kojoj su bili, pored predstavnika Vlade i Komisije, i predstavnici Privredne komore Srbije, Saveza stranih investitora, Američke privredne komore, Advokatske komore Srbije. Izneo je mišljenje da je važno da se u izveštajima o radu Komisije za zaštitu kokurencije vidi odakle dolaze investicije i da je neophodno uskladiti Zakon o zaštiti konkurencije sa pravom EU zbog pravne sigurnosti investitora. Potrebno je da se unapredi transparentnost rada institucije, što je takođe primedba Evropske komisije. Neophodno je unaprediti i nivo zakonodavnih aktivnosti. U proteklom periodu Komisija nije dala mišljenje ni na jedan nacrt zakona, što u nekim ranijim periodima nije bio slučaj. Međunarodna i domaća saradnja mora da se odvija i epidemiološka situacija ne može da bude prepreka. Međunarodna saradnja je zakonska obaveza. To nije klasična međunarodna saradnja, već se odnosi na saradnju institucija i razmenu iskustava oko primene zakona i propisa. Postoje predmeti koji se rade u više država istovremeno i zato je važno da imamo usaglašene normativne akte u Crnoj Gori, Makedoniji, BiH, Hrvatskoj, Sloveniji, jer se na taj način privrednici susreću sa istim normativnim propisima na svim tržištima. Komisija je potpisalaa protokole o saradnji sa većinom evropskih i svetskih zemalja. Naveo je da su potpisani protokoli o saradnji sa Kinom i Rusijom, a da trenutno nema podataka o međunarodnoj saradnji Komisije. Domaću i međunarodnu aktivnost treba pojačati i kroz javne nastupe, konferencije. Postoji prostor za unapređenje upravnog i operativnog dela rada Komisije. Najvažnija je izvesnost donošenja odluka, ujednačena praksa i pravna sigurnost. Mišljenja je da „leniency program“ (pokajnički program) Komisija treba da unapređuje, jer taj program optimizuje rad Komisije i da određivanje kazne u rešenjima mora biti jasnije. Pročitao je poruku koju je pripremio: „Komisija je stekla ugled i prepoznatljivost u svetu i u zemlji i važno je da to poverenje sačuvamo, transprentnost je važna u njenom radu, pravna sigurnost učesnika na tržištu je mnogo važna, ujednačena praksa, istovetna primena zakona, podizanje stepena predvidljivosti i izvesnosti u radu, poverenje u rad Komisije, visoki standardi struke i profesionalizam“.

Učesniku konkursa je postavljeno pitanje da li će, s obzirom da ima i privatan biznis, imati vremena da se posveti radu u Savetu Komisije da bi realizovao sva unapređenja koja je naveo da su neophodna. Dr Miloje Obradović je istakao da smatra da Komisija ima administrative i upravne kapacitete, ima predsednika i članove Saveta i da je to zajednički posao. Član Saveta je jedan od pet jednakih, ali može da inicira i da predlaže. Smatra da je Komisija dobra institucija i da je neophodno podići nivo njene aktivnosti.

**Čedomir Radojčić** je na početku svog izlaganja naveo da će članovima Odbora predstaviti kako vidi sebe kao budućeg člana Saveta Komisije, kao deo tima i kako bi mogao da doprinese radu Komisije, čemu bi se posvetio više nego do sada. Trenutno je na poziciji člana Saveta Komisije do isteka mandata. Pored osnovne delatnosti Komisije, postoje dve oblasti u radu Komisije kojima se Komisija i ranije bavila kojima bi se posvetio. Prvo je aktivno promovisanje politike i prava zaštite konkurencije, sa ciljem da se smanji rizik od nastanka povreda konkurencije. Komisija se dugo suočava sa problemom nedovoljno razvijene svesti i sa potrebom usaglašavanja poslovanja svake kompanije sa pravilima o zaštiti konkurencije. Strane kompanije to znanje donose sa sobom i u većoj meri ga primenjuju. Kapacitet domaćih malih i srednjih preduzeća na našem tržištu nije dovoljan da mogu sebi u pravoj meri da priušte da steknu brzo znanja koja su im potrebna i da se u ubrzanom postupku usaglase sa propisima o zaštiti konkurencije. Komisija je dosta toga uradila do sada i ima i međunarodna priznanja, u čemu je lično učestvovao. Mišljenja je da je na tome potrebno više raditi i da, pored osnovne delatnosti u Komisiji, tu vidi svoju ulogu i da, posle dugog perioda bavljenja ovim poslom, može da da dodatni doprinos. Drugi segmet rada Komisije jeste odnos i saradnja sa regulatorima i sa izvršnom vlašću. Ne može postojati jako tržište bez jake države. Pošto se država javlja u nekoliko uloga, a u ovom slučaju u ulozi zakonodavca, regulatora i implementatora, jasno je koliko je saradnja Komisije sa izvršnom vlašću, sa parlamentom i sa regulatorima u pojedinim sektorima izuzetno važna. Dobra saradnja je do sada postojala i treba je još unapređivati i smatra da u tom segmentu može da da najveći doprinos. Naveo je da će Komisija u narednom periodu morati i kadrovski da jača i da je potrebno vreme da se uloži u mlade nove ljude da se od njih stvore kadrovi od poverenja, koji će zavoleti profesiju kojom se bave, a koja je vrlo specifična.

U razgovoru je postavljeno pitanje da li se član 58. Zakona o zaštiti konkurencije primenjuje ili ne.

U odgovoru na postavljeno pitanje Čedomir Radojčić je istakao da se član 58. Zakona primenjuje i reguliše pravo na prekid postupka, odnosno mogućnost da se postupak prekine u jednom trenutku kada stranka protiv koje je pokrenut postupak, a na osnovu svih podataka kojima Komisija raspolaže u toku ispitnog postupka, odluči da predloži Komisiji određene mere koje će primenjivati, uz obavezu i u određenim rokovima. Komisija to razmatra ceneći kvalitet tih predloženih mera i da li se tim merama ispunjavaju ciljevi iz člana 59. Zakona. Razmatra se stanje predmeta, raspoloživost dokaza, a pre svega vrsta povrede koja se ispituje. Komisija je dala mišljenje o primeni člana 58. Zakona. Zahtevi za potpuno oslobađanje od kazne, „pokajnički program“ (leniency program), samoprijavljivanje, zahtevi za smanjenje kazne uz dodatnu saradnju sa Komisijom su mehanizmi koji stoje na raspolaganju nekome ko je učesnik u zabranjenim sporazumima. U evropskom pravu ne postoje takvi mehanizmi. Neko ko je u dominantnom položaju neće se sam prijaviti. Takvim firmama ili učesnicima na tržištu je bilo potrebno stvoriti jedan mehanizam koji će im pomoći da u ranim fazama postupka mogu da uoče da postoji problem i da predlože kako će i kakvim obavezama otkloniti taj problem. Komisija ukoliko proceni da se ostvaruju ciljevi zaštite konkurencije na takav način može da prekine postupak na određeno vreme prateći ispunjenje tih obaveza. Na taj način se skraćuje postupak bez produžavanja ispitnog postupka, a možda i sudskih postupaka, i uspostavlja se poželjno stanje konkurencije na tržištu. Ukoliko se učesnik na tržištu ne pridržava preuzetih obaveza, Komisija može nastaviti postupak dalje i eventualno ga sankcionisati. Mišljenje o primeni člana 58. Zakona postavljeno je na sajtu Komisije. Komisija u mišljenju navodi, radi potpune pravne sigurnosti i izvesnosti svih učesnika na tržištu koji eventualno učine povredu, da smatra da u slučajevima najtežih povreda konkurencije, kao što su cenovni karteli, karteli koji izazivaju najveće štetne posledice po tržište i za potrošače i štete opštoj dobrobiti i ekonomiji jedne zemlje, da to nisu slučajevi kada bi bilo primereno da se primenjuje takav institut. U Izveštajima o radu Komisije se može pročitati da je Komisija postupala po ovom članu.

**Dr** **Bratislav Stanković je** doktorirao na Pravnom fakuletu Univerziteta u Novom Sadu, uža naučna oblast privredno pravo. Prijavio se na javni konkurs iz profesionalne zainteresovanosti, motivacije i prihvatanja vrednosti Komisije kao samostalne nezavisne organizacije sa ozbiljnim ovlašćenjima, koja vrši poverene poslove od javnog interesa. Ima bogato tridesetogodišnje iskustvo u pravnoj struci. Deset godina je bio profesor na dva državna univerziteta na kojima je predavao predmete relevantne za zaštitu konkurencije, Privredno pravo, Međunarodno privredno pravo, Pravo intelektualne svojine, Pravo potrošača. Ima i desetogodišnje iskustvo rada u državnoj upravi.

U diskusiji su učestvovali Dragomir Karić, Aleksandra Tomić i Veroljub Arsić.

Predsednik Odbora je istakao da je, u skladu sa članom 203. Poslovnika, Odbor u obavezi da obavi razgovor sa svim učesnicima javnog konkursa koji to žele. Mirjana Mišković Vukašinović i Irena Krstić opravdale su odsustvo. Iz tog razloga je prekinuo sednicu.

Sednica je prekinuta u 12 časova i 17 minuta.

\*

\* \*

Sednica je nastavljena 6. decembra 2021. godine.

Sednica je počela u 13, 10 minuta.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Nenad Krstić, Vesna Stambolić, Snežana Paunović, Snežana R. Petrović, Nataša Ljubišić, Zoran Tomić, Ana Beloica, Ivana Popović, Jasmina Karanac, Vojislav Vujić i Ilija Životić.

Sednici su prisustvovali zamenici odsutnih članova Odbora: Adrijana Pupovac (zamenik člana Odbora Olivere Nedeljković) i Mirela Radenković (zamenik člana Odbora dr Aleksandre Tomić).

Sednici nisu prisustvovali članovi Odbora: Uglješa Marković Dragomir Karić i Miloš Banđur, niti njihovi zamenici.

Pozivu da prisustvuje sednici odazvala se učesnica javnog konkursa za izbor člana Saveta Komisije za zaštitu konkurencije Mirjana Mišković – Vukašinović. Učesnica javnog konkursa Irena Krstić je pisanim putem potvrdila da će učestvovati na sednici Odbora i nije obavestila Odbor o razlozima odsustva.

Odbor je nastavio rad u okviru pete tačke utvrđenog dnevnog reda i obavio razgovor sa učesnicom javnog konkursa Mirjanom Mišković Vukašinović.

**Mirjana Mišković- Vukašinović** je na početku predstavljanja rekla da je zaposlena 23 godine u Komisiji za zaštitu konkrencije. Navela je da se i ranije prijavljivala na konkurs i da je bila član Saveta Komisije. Smatra da je za ovo radno mesto pre svega preporučuje višegodišnje isustvo, znanje i stručnost koje je pokazala kada je bila član Saveta. Mišljenja je da je Komisija dobro radila periodu kada je bila član Saveta. Ukoliko bi bila ponovo izabrana nastavila bi da radi na isti način. Pored radnog iskustva, u svojoj radnoj biografiji ima i preporuke ministra i preporuku Evropske komisije.

Nije bilo pitanja i diskusije.

Šesta tačka dnevnog reda - **Utvrđivanje Liste kandidata za člana Saveta Komisije za zaštitu konkurencije**

Predsednik Odbora je podsetio članove Odbora da na osnovu člana 23. stav 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor utvrđuje listu kandidata za člana Sveta Komisije za zaštitu konkurencije, koju dostavlja Narodnoj skupštini na razmatranje i odlučivanje. U sastavu Saveta, uključujući i predsednika Komisije, moraju biti zastupljeni stručnjaci iz oblasti prava ili ekonomije, sa najmanje dva predstavnika. Imajući u vidu da je u sastavu Saveta Komisije jednak broj ekonomista i pravnika, Odbor može birati između učesnika konkursa iz obe oblasti. Odbor se pojedinačno izjasnio o svih šest učesnika javnog konkursa, po azbučnom redu i utvrdio Listu kandidata za člana Saveta Komisije za zaštitu konkurencije.

„Za“ izbor Čedomira Radojičića za kandidata za člana Saveta Komisije za zaštitu konkurencije je glasalo 13 članova i zamenika članova Odbora, „za“ izbor Mirjane Mišković Vikašinović je glasao jedan član Odbora, a dr Nebojša Jeremić, dr Miloje Obradović, dr Bratislav Stanković i Irena Krstić nisu dobili ni jedan glas „za“.

Predsednik Odbora je konstatovao da je Čedomir Radojičić dobio najveći broj glasova i da je Odbor utvrdio Listu kandidata za člana Saveta Komisije za zaštitu konkurencije, koja će biti dostavljena Narodnoj skupštini na razmatranje i odlučivanje.

„ Na osnovu člana 23. st. 3. i 4. Zakona o zaštiti konkurencije („Službeni glasnik RS“, br. 51/09 i 95/13) i člana 203. Poslovnika Narodne skupštine („Službeni glasnik RS“, broj 20/12-prečišćen tekst), Odbor za privredu, regionalni razvoj, trgovinu, turizam i energetiku je, u svojstvu ovlašćenog predlagača, na sednici održanoj 15. novembra i 6. decembra 2021. godine odlučio da Narodnoj skupštini podnese

**LISTU KANDIDATA**

**ZA ČLANA SAVETA KOMISIJE ZA ZAŠTITU KONKURENCIJE**

Utvrđuje se lista od jednog kandidata za člana Saveta Komisije za zaštitu konkurencije. Kandidat za izbor člana Saveta Komisije za zaštitu konkurencije, na period od pet godina, je:

1. Radojčić Čedomir.

Obrazloženje

Na osnovu člana 23. stav 7. Zakona o zaštiti konkurencije („Službeni glasnik RS“, br 51/09 i 95/13), predsednik Narodne skupštine Republike Srbije oglasio je javni konkurs za izbor člana Saveta Komisije za zaštitu konkurencije („Službeni glasnik RS“, broj 96/21 od 8. oktobra 2021. godine, veb sajt Narodne skupštine i dnevni list „Politika“ od 9. oktobra 2021. godine).

Predsednik Komisije za zaštitu konkurencije i članovi Saveta Komisije za zaštitu konkurencije biraju se iz reda uglednih stručnjaka iz oblasti prava i ekonomije sa najmanje deset godina relevantnog radnog, odnosno stručnog iskustva, koji su ostvarili značajne i priznate radove ili praksu u relevantnoj oblasti, naročito u oblasti zaštite konkurencije i evropskog prava, i koji uživaju ugled objektivne i nepristrasne ličnosti. U sastavu Saveta Komisije, uključujući i predsednika Komisije, moraju biti zastupljeni stručnjaci iz obe relevantne oblasti, sa najmanje dva predstavnika.

Na osnovu člana 23. Zakona o zaštiti konkurencije predsednika Komisije i četiri člana Saveta Komisije bira i razrešava Narodna skupština na predlog nadležnog odbora za poslove trgovine.

Izbor člana Saveta Komisije vrši se sa liste kandidata koja sadrži najmanje jednog, a najviše dva kandidata.

Za člana Saveta Komisije, na mandat od pet godina, sa mogućnošću ponovnog izbora, izabran je kandidat koji dobije najviše glasova na listi.

Član Saveta Komisije, u toku trajanja mandata u Komisiji, ne može da obavlja drugu javnu funkciju ili profesionalnu delatnost, odnosno ne može da se bavi bilo kojim javnim ili privatnim poslom uz naknadu, uključujući pružanje konsultantskih usluga i saveta. Zabrana se ne odnosi na naučnu delatnost, delatnost nastavnika visokoškolske ustanove i poslove u vezi sa stručnim usavršavanjem.

Član Saveta Komisije ne može biti član organa političkih stranaka, niti može u javnosti da zastupa program ili stavove političkih stranaka.

Član Saveta Komisije ima status funkcionera u smislu zakona kojim se uređuje sukob interesa pri vršenju javnih funkcija i u trenutku stupanja na dužnost daje pismenu izjavu da ne postoje smetnje za izbor.

Na osnovu člana 203. Poslovnika Narodne skupštine, Odbor za privredu, regionalni razvoj, trgovinu, turizam i energetiku, na sednici održanoj 15. novembra i 6. decembra 2021. godine, obavio je razgovor sa učesnicima javnog konkursa za izbor člana Saveta Komisije za zaštitu konkurencije. Odbor je konstatovao da je podneto šest prijava po oglašenom javnom konkursu za izbor člana Saveta Komisije za zaštitu konkurencije.

Odbor za privredu, regionalni razvoj, trgovinu, turizam i energetiku je, na sednici održanoj 15. novembra i 6. decembra 2021. godine, na osnovu kriterijuma utvrđenih Zakonom o zaštiti konkurencije, uslova za izbor iz oglašenog javnog konkursa, podnete dokumentacije prijavljenih učesnika i obavljenog razgovora sa učesnicima javnog konkursa, odlučio da napred navedeni učesnik javnog konkursa bude kandidat za člana Saveta Komisije za zaštitu konkurencije.

PREDSEDNIK

Veroljub Arsić“

Za predstavnika predlagača na sednici Narodne skupštine određen je Veroljub Arsić, predsednik Odbora.

Sednica je zaključena u 13 časova i 25 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić